DialogskjemaI dialogskjemaet stiller vi de spørsmålene vi ønsker svar på, i tillegg til en hjelpetekst som sier *hvorfor* spørsmålet stilles og hvilken sammenheng det står i. Dialogskjema er nyttig som verktøy enten for å forberede deltakere i forkant av en medvirkningsaktivitet, som et verktøy deltagerne kan bruke for å hente innspill fra andre, for eksempel i sin organisasjon eller råd, - eller det kan brukes som et verktøy som medvirkning i seg selv. Da leveres skjemaet inn som innspill/dokumentasjon.   
  
Under finner du to ulike eksempler på dialogskjema vi har brukt i Viken. De kan du se på og bruke som inspirasjon til å lage egne dialogskjema til dine medvirkningsprosesser.

**Tidsbruk:** varierer etter antall spørsmål.   
**Deltakere**: 2 - 50

Hensikt  
Hensikten er at deltagerne får mulighet til å forberede seg før en medvirkningsaktivitet, som for eksempel et dialogmøte. Ved å få relevante spørsmål på forhånd sammen med en hjelpetekst som forklarer bakgrunnen og konteksten for spørsmålet, får deltagerne mulighet til å reflektere over egne erfaringer og meninger i forkant av medvirkningsaktiviteten. Muligheten til forberedelse fører ofte til en fruktbar dialog senere i medvirkningsprosessen/medvirkningsaktiviteten.   
  
Det er også mulig for deltagerne å ta med spørsmålene til sine råd eller organisasjoner for å ta med innspill fra flere. Hjelpeteksten vil da være en god støtte for deltageren når hen skal legge frem og forklare spørsmålene for andre.

Gjennomføring  
Formuler enkle og åpne spørsmål som gir rom for innspill. Pass på at det ikke blir for mange spørsmål, - da hadde kanskje en spørreundersøkelse heller egnet seg.   
  
Bruk hjelpeteksten til å forklare hvorfor dette spørsmålet er viktig for dere, og hvorfor dere tenker at nettopp disse deltagerne sitter med kunnskap som er relevant for dere. Dere kan gjerne bruke hjelpeteksten til å stille utdypende refleksjonsspørsmål, dersom det bidrar til å klargjøre hovedspørsmålet deres. Se eksempel.

Tips og triks  
Test gjerne ut skjemaet på forhånd, og gjerne på noen som ikke er så koblet på prosessen og fra relevant gruppe/demografi. Hvordan forstår de spørsmålene? Var hjelpeteksten faktisk til hjelp? Hvordan ville de besvart spørsmålene?

Dokumentasjon  
Svarene kan noteres i skjemaet av den som stiller spørsmålene, eller det kan skrives inn i eget skjema for hver deltaker. Skjema kan også lages digitalt, for eksempel ved hjelp av spørreskjemafunksjoner som FORMS for Teams. Skjemaet kan deles ved hjelp av lenke, eller QR kode, og man kan skrive inn rett via pc eller mobiltelefon   
  
Synstolkning av dialogskjemaene under Øverst: Rubrikken øverst inneholder informasjon om hva det skal medvirkes til, hensikten med medvirkningen, og hvordan medvirkningen skal foregå.   
  
Utforming av skjema: Skjemaet har tre kolonner. I første kolonne skrives ett spørsmål eller en oppgave som skal besvares. I andre kolonne er det en hjelpetekst som sier noe om konteksten for hvorfor spørsmålet stilles, og hva slags perspektiver vi ønsker at kommer frem. Tredje kolonne er åpen for notater og innspill fra den eller de som skal medvirke. I noen tilfelle kan det ligge hjelpetekst også i kolonne tre.

|  |  |  |
| --- | --- | --- |
| **Forberedelser til 2.møte i ressursgruppe for frivillige** Hensikten med denne forberedelsen er at dere skal få anledning til å forberede dere individuelt til møtet 22.april.   * I skjemaet under finner dere spørsmål og hjelpetekst som vil bli viktige i det andre møtet. * Noen av spørsmålene vil vi kanskje diskutere i grupper eller plenum, mens andre spørsmål kanskje dere bare leverer skriftlig til oss. * I møtet får dere både tenketid og taletid, og kan dele innspille med de andre da. * Dere kan jobbe med deres innspill i den blå kolonnen til høyre. * Vi tar gjerne imot skjema i etterkant av møtet, og tilføyer alle innspillene til de samla innspillene til planprogrammet * Skjemaene og innspillene vil være anonyme. Det kommer altså ikke til å stå noe sted at «den og den sa det eller det», men det kan hende vi refererer til innspillet og at det ble gitt gjennom referansegruppa | | |
| Spørsmål | **Hjelpetekst** | **Svar/innspill (Fyll ut)** |
| Spsm. 1  Er det noe politikerne i Viken ikke vet, - men som de burde vite, om å drive med frivillighet? | - Sitter du på erfaringer du har tenkt at «de som bestemmer burde visst dette» før de fattet en beslutning som angikk deg? Eller kanskje dere har erfaringer dere tenker at er usynlige for andre som ikke vet det dere vet, eller har de erfaringene dere har? |  |
| Spsm. 2  «Hvorfor skal vi bry oss om å medvirke til planprogrammet?» | Ok. Dette spørsmålet trenger litt hjelpetekst, faktisk. Vi har jo allerede sagt ganske mye om hvorfor *vi* synes det er viktig at dere bør bry dere og medvirke gjennom invitasjonen til verkstedet, men det er faktisk ikke gyldig hvis ikke dere synes det er viktig selv.  - Da er det enten ikke relevant for dere – eller så har vi bomma med opplegget og formidlinga.  Det er uansett helt lov /legitimt å mene at det ikke er så viktig å bry seg eller delta, men da vil vi gjerne vite hvorfor så vi kan lære av det og kanskje endre kurs.   Om dere synes det er viktig vil vi gjerne vite det også, slik at vi kan lære av det og kanskje bruke det i videre formidling. |  |
| Spsm. 3  Hva skal til for å få andre frivillige og innbyggere til å ville snakke med oss om disse tingene? | Vi vet at ordene «regionale planer» kanskje ikke er så spennende for mange, eller at det kan være vanskelig å tørre å ha en mening om ting som virker komplisert og byråkratisk.   Hva kan vi gjøre for å gjøre det mer interessant og mindre skummelt å delta/snakke med oss? |  |
| Spsm. 4   Hvor bør vi være for å møte de folkene du mener at det er viktig for oss å snakke med? | Hvis du etter å ha hørt presentasjonen tenker at dette burde «de eller de» få vite- eller mene noe om, - hvor treffer vi dem best da? |  |
| Spsm. 5  Hvordan når vi best ut med informasjon? | En vanlig kritikk mot medvirkningsprosesser er at de som medvirker ikke får informasjon om hvordan innspillene er brukt eller hva som har skjedd med saken. De færreste følger aktivt hjemmesidene til fylkeskommunen eller våre sosiale medier, og lokalaviser kan være vanskelig fordi vi involverer folk på kryss og tvers av kommunegrenser.   Derfor lurer vi på hvordan vi best kan nå ut med informasjon både underveis i prosessen og etterpå, og eventuelt om dere har innspill til form på informasjonen? |  |
| Er det noe vi har glemt å spørre om som du har lyst til å fortelle oss? |  |  |

|  |  |  |
| --- | --- | --- |
| Forberedelsesdokument til dialogmøte om universell utforming 23. november 2020   * Hensikten med dette dokumentet er at dere skal få anledningen til å forberede dere individuelt med egne notater til møtet 23.11. * Skjemaet under lister opp de fire oppgavene vi skal gjennomgå på møtet. * I møtet får dere både tenketid og taletid, og kan dele innspille med de andre da. * Dere kan jobbe med deres innspill i den blå kolonnen til høyre. * Vi tar gjerne imot skjema i etterkant av møtet, og tilføyer alle innspillene i referatet. | | |
| Oppgave | **Hjelpetekst** | **Svar/innspill (Fyll ut!)** |
| Oppg. 1  Hvordan tenker dere at en strategi kan bidra til at RFF oppnår sine mål for universell utforming? | Hvilke ambisjoner har RFF for universell utforming, og hvordan kan strategien legge til rette for å oppnå målene? |  |
| Oppg. 2  Innspill-  Idetavle om strategi for universell utforming | (Fullfør setningene A, B og C) | A) Strategien bør inneholde:  B) Strategien får ikke glemme å ha med:  C) Jeg skulle ønske at strategien kunne: |
| Oppg. 3  Hvor er vi om 5 år, hvis vi har lykkes? | Hva har vi oppnådd om 5 år hvis vi har gjort det vi burde i mellomtiden?  Hvordan kjenner vi igjen at vi har lykkes?  Hva er utfordringer og muligheter de neste 5 årene? |  |
| Oppg. 4  Har dere innspill til medvirknings-prosessen? | Hva er god medvirkning for dere?  Hvordan foretrekker dere å bli involvert? |  |
| Oppg. 5 - ekstra oppgave:  Har dere konkrete ideer til strategi, på tiltaksnivå?  (gjennomgås ikke 23.11, men kommer i referatet) |  |  |
| Eventuelt: | Andre innspill eller kommentarer til arbeidet med strategi for universell utforming? |  |